钦定古今图书集成/明伦汇编/氏族典/第423卷 > 《廖用贤尚友录》 > 阮大铖
## 钦定古今图书集成/明伦汇编/氏族典/第423卷 > 《廖用贤尚友录》 > 阮大铖

按《明外史阮大铖传》：“大铖，怀宁人。曾祖鹗，居桐城，为
福建巡抚。大铖举万历四十四年进士，授行人。天启
元年，擢户科给事中，迁吏科都给事。附魏忠贤，逮杀
杨涟、左光斗六人，又逮高攀龙等七人。每对客诩诩，
自矜其能。为太常少卿，乞归。崇祯元年，起光禄卿。御
史毛羽健劾其党邪，罢去。明年，定逆案，论赎徒为民。”
流寇逼皖，大铖避居南京，与戍卒马士英深相结。周
延儒再召，大铖要之维扬，辇金为寿，求湔濯。延儒难
之，乃荐士英。延儒遂起士英为凤阳总督。京师陷，福
王时，士英以边才荐大铖，诸臣并言“逆案”巨魁，不可
召用。中旨起兵部，添注右侍郎。未几，转左侍郎，进本
部尚书。既得志，专意报复。南京既破，大铖遂出走，由
太平趋浙东。明年，抵仙霞关，僵仆石上死。